open-index/open-wikipedia-markdown huggingface dataset:
2,5-dinitrotolueeni

**2,5-Dinitrotolueeni** (C7H6N2O4) on nitrattu aromaattinen yhdiste. Sitä käytetään orgaanisessa synteesissä räjähteitä ja väriaineita valmistettaessa. 2,5-Dinitrotolueenin kanssa isomeerisia yhdisteitä ovat 2,3-, 2,4-, 2,6-, 3,4- ja 3,5-dinitrotolueenit.

## Ominaisuudet
Huoneenlämpötilassa 2,5-dinitrotolueeni on keltaisia tai oransseja kiteitä. Yhdiste liukenee erittäin niukasti veteen ja paremmin hiilidisulfidiin ja useisiin orgaanisiin liuottimiin kuten etanoliin ja bentseeniin. 2,5-Dinitrtotolueeni ärsyttää hengitysteitä ja ihoa. Yhdisteen nielemisestä voi aiheutua huonovointisuutta, kouristuksia, tajuttomuus ja methemoglobiinin muodostumisesta aiheutuva ihon sinertyminen. Aine voi olla karsinogeeninen.

## Valmistus ja käyttö
2,5-Dinitrotolueenia voidaan valmistaa nitraamalla tolueenia, o-nitrotolueenia tai m-nitrotolueeniaa. Näissä reaktioissa muodostuu myös muita dinitrotolueeni-isomeereja.

2,5-Dinitrotolueenia käytetään räjähteiden ja väriaineiden valmistamiseen. Yhdiste voidaan pelkistää 2,5-tolueenidiamiiniksi.

## Lähteet
Beta Pictoris b

**Beta Pictoris b** on eksoplaneetta, joka löydettiin 18. marraskuuta 2008 suoran kuvaamisen menetelmällä. Se kiertää A-tyypin pääsarjan tähteä Beta Pictoris noin 63 valovuoden päässä Maasta, Maalarin tähdistön suunnalla.

Planeetta kiertää emotähteään 9,2 AU:n etäisyydellä, ja sen kiertoaika on noin 21,6 vuotta. Planeetan massa vastaa noin 7 Jupiterin massaa. Planeetta on todennäköisesti kaasujättiläinen. Se on nuori, noin 20 miljoonan vuoden ikäinen planeetta.

Vuonna 2014 Beta Pictoris b:stä tuli ensimmäinen eksoplaneetta, jonka vuorokauden pituus oli määritetty. Pituudeksi määritettiin vain 8 tuntia, mikä on huomattavasti vähemmän kuin yhdelläkään aurinkokunnan planeetoista. Tuloksen mukaan planeetta pyörii päiväntasaajallaan 100&nbsp;000 kilometrin tuntinopeudella.

## Lähteet
Son of Saul

**Son of Saul** (televisioesityksessä myös **Saulin poika**, ) on vuonna 2015 ensi-iltansa saanut unkarilainen draamaelokuva, jonka on ohjannut László Nemes. Elokuva sijoittuu Auschwitziin ja seuraa kaasukammioihin työskentelemään pakotettua juutalaismiestä, joka uskoo löytäneensä oman poikansa ruumiin uhrien joukosta. Elokuva on palkittu useilla tunnustuksilla, esimerkiksi Cannesin elokuvajuhlien pääpalkinnolla vuonna 2015, parhaan ulkomaisen elokuvan Oscar-palkinnolla vuonna 2015 ja parhaan ulkomaisen elokuvan Golden Globe -palkinnolla vuonna 2016.

## Tuotanto
*Son of Saul* on ohjaajansa László Nemesin esikoisohjaus, jonka hän käsikirjoitti yhdessä Clara Royerin kanssa. Elokuva perustuu tuhoamisleireillä työskennelleiden sonderkommandon jäsenten muistelmiin, jotka Nemes löysi sattumalta työskennellessään Béla Tarrin apulaisohjaajana Pariisissa. Käsikirjoittajakaksikko kirjoitti tarinaa useita vuosia historioitsijoiden avustuksella. 

Haastavan aiheensa vuoksi projektilla oli hankaluuksia saada rahoitusta. Lopulta elokuva kuvattiin täysin unkarilaisella rahoituksella 1,5 miljoonan euron budjetilla. Elokuva on kuvattu käsivarakameralla, joka seuraa konemaisesti työtään tekeviä vankeja hyvin läheltä erikoislähikuvissa ja lähikuvissa, usein avaamatta laajempaa näkymää. 

## Juoni
Saul on osa Auschwitz-Birkenaun sonderkommandoa, juutalaisten vankien yksikköä joka työskentelee kaasukammioilla tuhoamisleirillä. Miehet huolehtivat leirille tuotujen vaatteista, omaisuudesta ja ruumiiden polttamisesta. Saul löytää kaasutettujen joukosta nuoren miehen, jota uskoo omaksi pojakseen. Alkaa selviytymistaistelu, jossa Saul yrittää saada ruumiille rabbin siunauksen vaihtaen ja käyden kauppaa pienillä palveluksilla ja esineillä. Leirillä syttyy kapina. Saul pakenee ruumiin kanssa. Hän ei kuitenkaan pysty kannattelemaan ruumista, joka kelluu pois kun Saul on ylittämässä jokea. Paenneet kokoontuvat latoon, johon nuori paikallinen poika ohjaa takaa-ajavat keskitysleirin vartijat. 

## Näyttelijät

## Vastaanotto
*Son of Saul* sai ensi-iltansa vuoden 2015 Cannesin elokuvajuhlilla, missä se voitti Grand Prix -palkinnon. Elokuva voitti myös parhaan vieraskielisen elokuvan Oscar-palkinnon vuonna 2015 ja vuonna 2016 Golden Globe -palkinnon parhaana ulkomaisena elokuvana. Vuonna 2016 *Son of Saul* äänestettiin BBC:n kyselyssä alkaneen vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. Etenkin kriitikot pitävät elokuvaa lähes yksimielisesti mestariteoksena, yhtenä parhaista holokaustista tehdyistä elokuvista.

## Lähteet

## Aiheesta muualla
* 
* 
* 
*
Ilmari Soisalon-Soininen

**Kaarlo Osmo Ilmari Soisalon-Soininen** (4. kesäkuuta 1917 Helsinki – 5. lokakuuta 2002 Helsinki) oli suomalainen teologi ja professori. Hän oli Helsingin yliopiston Vanhan testamentin eksegetiikan professori 1967–1984. Hän tutki Septuagintaa.

Soisalon-Soininen väitteli 1951 tohtoriksi Helsingin yliopistosta. Hän oli Helsingin yliopiston Vanhan Testamentin eksegetiikan dosentti 1953–1964, vt. professori ja eksegetiikan apulaisprofessori 1964–1966 sekä Vanhan Testamentin eksegetiikan professori 1967–1984.

Ilmari Soisalon-Soinisen poika Eljas Soisalon-Soininen (s. 1949) on tietojenkäsittelytekniikan professori.

## Lähteet

## Kirjallisuutta
* 
* 
*
Specie Resumption Act

**Specie Resumption Act** oli Yhdysvalloissa 14. tammikuuta 1875 hyväksytty lakiehdotus, jonka myötä Yhdysvallat palasi takaisin kultakantaan. Laki astui voimaan vuoden 1879 alussa.

Specie Resumption Act päätti vuosia kestäneen kiistan siitä, pitäisikö Yhdysvaltain dollarin olla sidottu johonkin jalometalliin vai ei (ns. fiat-raha). Vihreäselkäisiä dollareita alettiin painamaan Yhdysvaltain sisällissodan aikaan, kun Unionilla ei ollut varaa maksaa liikkeelle laskemiaan valtionobligaatioita takaisin. Koska vihreäselkäisiä dollareita ei ollut sidottu mihinkään jalometalliin, laski niiden arvo nopeasti niiden nimellisarvon alapuolelle. Tämän takia velkaantuneet yhdysvaltalaiset - joista valtaosa oli kotoisin vanhoista etelävaltioista - halusi pysyä vihreäselkäisissä dollareissa, kun taas velanantajat - jotka olivat pääosin pohjoisvaltiolaisia - halusivat palata takaisin kultakantaan.

## Lähteet
Delaware (Ohio)

**Delaware** on kaupunki Ohiossa, Yhdysvalloissa. Sen pinta-ala noin 49,39 neliökilometriä. Kaupungin asukasluku oli vuonna 2014 noin 38 000.

## Lähteet

## Aiheesta muualla
Muotitalo Ra-Ke

**Muotitalo Ra-Ke** eli **Ra-Kel Oy** oli Turussa vuodesta 1948 vuoteen 2016 toiminut naisten vaatetusliike. Erityisesti morsius- ja juhlapuvuistaan tunnettu liike joutui lopettamaan toimintansa tammikuussa 2016 lähes 70 vuoden jälkeen postimyynnin aiheuttaman kiristyneen kilpailun ja kohonneiden vuokrakustannusten takia. Yrittäjä Rakel Ruokonen palkittiin lokakuussa 2015 kuusi vuosikymmentä kestäneestä urastaan Suomessa ensi kertaa jaetulla Suomen Yrittäjien timanttiristillä.

Muotitalo Ra-Ken perustivat vuonna 1948 sisarukset Rakel ja Rauha Ruokonen. Alun perin tilausompelimona Martin kaupunginosan Stålarminkadulla toiminut liike laajeni valmisvaateteollisuuden nousun myötä vaatteiden vähittäiskauppaan mutta teki pitkään morsiuspukuja omassa ompelimossa. Ensimmäinen liike avattiin Puutarhakadulle, ja vuodesta 1969 Ra-Ke sijaitsi aivan kaupungin keskustassa, ensin 40 vuotta Kauppiaskatu 9:ssä ja viimeiset vuodet Yliopistonkatu 13:ssa.

Ra-Ken menestyksekkäintä aikaa oli 1970-luvun alku, jolloin pitkät iltapuvut nousivat suosioon, kun mentiin hienoihin turkulaisravintoloihin, kuten Kiltaan ja Itämereen. Sittemmin Ra-Ken pukuja nähtiin Linnan juhlissa ja Miss Suomi -kilpailuissa. Viimeisinä vuosina liikkeen 10&nbsp;000 tuotteesta valtaosa oli kuitenkin arkivaatteita. Ra-Kessa oli parhaimmillaan 33 työntekijää, joista 11 oli ompelijoita.

Loppuaikoina yrityksen omisti 88-vuotias Rakel Ruokonen ja hänen kaksi niin ikään jo eläkeikäistä tytärtään. Heistä Säde Lindholm valittiin vuonna 2011 Turun yrittäjänaiseksi. Yrityksen nimi oli 18. tammikuuta 2012 saakka Leninkiliike Ra-Kel Oy.

## Lähteet
Mercedes-Benz SL-sarja (W107)

**Mercedes-Benz W107** on Mercedes-Benz SL-sarjan kolmannen sukupolven malli, jota valmistettiin vuosina 1971–1989. Se korvasi edeltäneen W113-mallin ja seuraajaksi tuli R129.

## Mercedes-Benz W107 (1971–1989)

Mercedes-Benz W107 kehitettiin rinnakkain S-sarjan (W116) kanssa, joka tuli markkinoille vuotta myöhemmin. Akselistot otettiin W114/W115-sarjasta. Autossa esiteltiin turvallisuusteknisiä uudistuksia, joita nähtiin myöhemmin myös W116- sekä osittain W114/W115-sarjoissa. Polttoainesäiliö siirrettiin tavaratilan pohjasta taka-akselin yläpuolelle suojatumpaan paikkaan peräänajojen varalta. Ajovalot olivat vaakasuuntaiset ja niiden vilkut levittäytyivät sivulle parantaen niiden näkyvyyttä sivusuunnasta. Myös takavalot saivat urituksen, joka piti ne paremmin puhtaana kerääntyvää likaa vastaan. A-pilareihin oli sijoitettu sivuikkunoita likavedeltä suojaavat vedenohjauslistat. Myös sivupeilit olivat suuremmat kuin viimeksi esitellyissä W114/W115- ja W108/W109-sarjoissa käytetyt.

Ohjaamon turvallisuutta oli parannettu pehmustetuin materiaalein, osumasta periksiantavien kytkinten ja painikkeiden sekä uuden pehmustetun nelipuolaisen ohjauspyörän ansiosta.

Ensimmäisenä esiteltiin irrotettavalla kovakatolla varustettu avomalli SL ja puoli vuotta myöhemmin tuli myös nelipaikkainen coupé-korinen SLC. Sen akseliväli oli SL:ää 36 senttimetriä pidempi.

Ensimmäiset mallit olivat 200-hevosvoimaisella moottorilla varustetut 350 SL ja SLC. Keväällä 1973 tulivat 4,5-litraiset (225&nbsp;hv) 450-mallit, jotka olivat olleet Yhdysvalloissa jo aiemmin myynnissä. Syksyllä 1974 esiteltiin 280:t, joiden 185-hevosvoimaista moottoria oli käytetty useissa muissa malleissa.

Syksyllä 1977 esiteltiin uudet 5,0-litraiset (240&nbsp;hv) 450-mallit, joiden kevytmetallista valmistettu moottori oli 43 kiloa aikaisempaa kevyempi. Painoa kevennettiin myös alumiinisilla konepellillä, vanteilla ja takaluukulla.

Alkuvuodesta 1980 SL ja SLC saivat samat moottorit kuin uusi S-sarja (W126). Mallivaihtoehdot olivat 280, 380 ja 500. ABS-jarruja alettiin tarjota lisävarusteina. Ulkoisesti uudet mallit tunnisti etuspoilerista. SLC:n valmistus päättyi vuonna 1981. 

SL sai vuonna 1985 jälleen uudet S-sarjasta peräisin olevat moottorit, joiden merkinnät olivat 300, 420 ja 500. Yhdysvalloissa tarjolla oli myös 560 SL. Jousitusgeometriaan ja sisustukseen tehtiin samaan aikaan uudistuksia. 

### 450SLC 5.0
450SLC 5.0 -mallissa oli alumiinisella moottorilohkolla oleva uusi M117-V8-moottori. Koripaneeleissa käytettiin alumiinia painon alentamiseksi. Autolla voitettiin Norsunluurannikon ralli 1979.

## Lähteet

## Aiheesta muualla
Taekwondo Euroopan kisoissa 2015

**[[Euroopan kisat 2015|Euroopan kisojen 2015]] [[taekwondo]]** pidettiin Bakussa Crystal Hallissa 13.–14. kesäkuuta 2015. Sarjoja oli neljä kummallekin sukupuolelle. Urheilijoita osallistui 128. Menestynein maa oli Azerbaidžan, joka voitti yhteensä viisi mitalia, joista kolme oli kultaa.

## Tulokset

### Miehet

### Naiset

## Mitalitaulukko

## Lähteet
Alexander Wolz

**Alexander Wolz** (s. 21. tammikuuta 1991 Kempten) on saksalainen maastohiihtäjä. Wolz edustaa TSV Buchenberg -seuraa.

Wolz debytoi maailmancupissa joulukuussa 2011 Düsseldorfin vapaan hiihtotavan sprintissä sijoittuen sijalle 63. Ensimmäiset pisteensä hän saavutti tammikuussa 2013 Liberecin perinteisen sprintistä ollen 22:s. Wolzin paras maailmancup-sijoitus on 14. tila Davosin perinteisen sprintistä vuoden 2013 helmikuulta.

Wolz osallistui vuoden 2013 MM-kilpailuihin Val di Fiemmessä ollen sprintin 44:s.

## Lähteet
Everything Has Changed

**Everything Has Changed** on yhdysvaltalaisen laulaja-lauluntekijä Taylor Swiftin kappale, jolla laulaa myös englantilainen laulaja-lauluntekijä Ed Sheeran. Kappale julkaistiin Swiftin albumilla *[[Red (Taylor Swiftin albumi)|Red]]* 22. lokakuuta 2012. Kappaleen ovat säveltäneet Swift, Sheeran. Tuottajana toimi Butch Walker.

Kappale julkaistiin albumin kuudentena virallisena singlenä 23. kesäkuuta 2013. Se pääsi singlelistojen kymmenen kärkeen Isossa-Britanniassa ja Irlannissa. Yhdysvalloissa se oli listasijalla 32. Kappale on myynyt platinaa muun muassa Yhdysvalloissa ja Isossa-Britanniassa. 

”Everything Has Changed” on romanttinen balladi ja tyyliltään folkpopmusiikkia. Sanoituksissa laulaja sanoo haluavansa tutustua uuteen ihastukseensa paremmin.

Swift julkaisi kappaleesta uuden version ”Everything Has Changed (Taylor’s Version)” albumilla *[[Red (Taylor’s Version)]]* vuonna 2021. Hän on levyttänyt vanhaa tuotantoaan uudelleen levy-yhtiökiistojen takia. Sheeran on mukana myös uudella versiolla.

## Tuotanto
Swift on kertonut kirjoittaneensa kappaleen Sheeranin kanssa omalla takapihallaan.  Kappaleen tuottajana toimi Butch Walker. Swift pyysi tuottajaksi Walkeria, koska hän ihaili tämän taitoa tuoda tunne esiin musiikissa. 

”Everything Has Changed” on romanttinen balladi. Tyyliltään kappale kuuluu folkpop-genreen. Sanoitukset kertovat uuden ihmisen tapaamisesta ja ihastumisesta. Laulaja sanoo haluavansa tutustua ihastukseensa paremmin. 

## Julkaisu ja vastaanotto
”Everything Has Changed” vuosi internetiin 17. lokakuuta 2012, muutamaa päivää ennen *[[Red (Taylor Swiftin albumi)|Red]]*-albumin julkaisua. Albumi julkaistiin virallisesti 22. lokakuuta.

Kappaleesta tuli albumin kuudes virallinen single 24. kesäkuuta 2013. Kappale menestyi parhaiten Isossa-Britanniassa ja Irlannissa. Se oli parhaimmillaan Britannian singlelistan sijalla 6 ja Irlannin listan sijalla 5. Yhdysvalloissa kappale pääsi listasijalle 32. Singlen on sittemmin myynyt platinaa muun muassa Yhdysvalloissa ja Isossa-Britanniassa. 

Kappale sai ristiriitaisen vastaanoton kriitikoilta. *[[Billboard]]* kritisoi itse sävellystä, mutta kehui Sheeranin herkkiä lauluosuuksia. *Digital Spyn* Robert Copsey kirjoitti, että kappale itsessään on jo kuultu, mutta Swift ja Sheeran jättävät yhdessä kuuntelijalle harvinaisen lämmön tunteen.

## Musiikkivideo
Kappaleen musiikkivideo kuvattiin Los Angelesissa ja San Antoniossa sekä julkaistiin YouTubessa 6. kesäkuuta 2013. Video kertoo Swiftiä ja Sheerania muistuttavista lapsista, jotka käyvät yhdessä koulua ja ihastuvat toisiinsa. Swift ja Sheeran esittävät heidän vanhempiaan. *Billboard* kutsui videota mahdottoman suloiseksi musiikkivideoksi.

## Listasijoitukset

## Myyntipalkinnot

## Lähteet

## Aiheesta muualla
* Everything Has Changed -musiikkivideo
* Everything Has Changed (Taylor’s Version) -lyriikkavideo
Malininperä

**Malininperä** myös **Malininkangas** on asuinalue ja toimintakeskus Simojoen pohjoisrannalla Simon kunnassa. Alue koostuu pääasiassa Malininkankaan toimintakeskuksesta, mutta alueelle on kaavoittettu asuinaluetta ja kesämökkitontteja. Vastarannalla sijaitsee Tikkasen asuinalue.

## Malininkankaan toimintakeskus

Malinin toimintakeskus käsittää pääasiassa koko Malinina tunnetun alueen. Toimintakeskus on monipuolinen: kesäisin alueella on 20 kilometriä valaistua lenkkeilyreittiä ja pururata. Malinissa on myös ympärivuotinen frisbeegolf-rata ja leikkipuisto. Talvisin Malininkankaalle nousee 25 kilometriä valaistua latua, jossa on perinteinen- ja luisteluhiihto väylät. Toimintakeskusta ylläpitää Simon kunta.
Kultamitali

**Kultamitali** on urheilukilpailuissa tai muissa kilpailuissa parhaiten sijoittuville kilpailijoille jaettava mitali. Olympialaisissa kultamitaleja on jaettu voittajille vuoden 1904 kesäolympialaisista lähtien. 

Kultamitali on suurissa urheilukilpailuissa yleensä nimensä mukaisesti kultaa, mutta pienemmissä urheilukilpailuissa se on usein vain kullattu tai esimerkiksi messinkiä. Kultamitali on saanut alkuperäisen innoituksensa Kreikan mytologiasta, jossa kulta-aika tarkoitti aikaa, jolloin ihminen eli jumalten luona. Myös muut mitalit ovat peräisin Kreikan mytologiasta.

Yleensä kultamitali annetaan henkilökohtaisissa kilpailussa vain yhdelle kilpailijalle, mutta esimerkiksi vuoden 2014 talviolympialaisten alppihiihdon naisten syöksylaskussa Slovenian Tina Maze ja Sveitsin Dominique Gisin jakoivat kultamitalin.

## Katso myös
* Hopeamitali
* Pronssimitali

## Lähteet

## Aiheesta muualla
Knut Hjeltnes

**Knut Hjeltnes** (8. joulukuuta 1951 Ulvik – 17. tammikuuta 2024) oli norjalainen yleisurheilija.

Hän opiskeli Brigham Youngin yliopistossa vuoteen 1978 asti.

Hän osallistui olympialaisiin kiekonheitossa kolmesti – vuonna 1976 hän sijoittui seitsemänneksi tuloksella 63,06 m, vuonna 1984 hän sijoittui neljänneksi tuloksella 65,28 m ja vuonna 1988 hän sijoittui seitsemänneksi tuloksella 64,94 m. Vuonna 1986 hän saavutti Hyvän tahdon kisojen pronssia kiekonheitossa tuloksella 64,02 m.

Hän oli Norjan mestari kuulantyönnössä vuosina 1975–1976 ja 1978–1984 ja kiekonheitossa vuosina 1975–1976, 1979–1984, 1986 ja 1988–1989, sekä kakkonen kiekonheitossa vuosina 1974, 1996 ja 1997.

Vuonna 1977 hän jäi kiinni anabolisten steroidien käytöstä ja sai vuoden mittaisen kilpailukiellon. Hän oli ensimmäinen dopingrikkomuksesta kilpailukiellon saanut norjalainen yleisurheilija.

Hän rikkoi kuulantyönnön Norjan ennätyksen kolme kertaa vuosina 1975–1980 ja kiekonheiton Norjan ennätyksen kymmenen kertaa vuosina 1975–1985. Vuosina 1979–1983 hän oli Pohjoismaiden ennätysmies kiekonheitossa.

Uran lopettamisen jälkeen hänestä tuli valmentaja. Hän on naimisissa Colleenin kanssa ja heillä on kolme lasta.

Henkilökohtaiset ennätykset:
* kuulantyöntö – 20,55 m (Bodø, 5. heinäkuuta 1980), entinen Norjan ennätys
* kuulantyöntö (sisäradat) – 19,54 m (Pireus, 3. maaliskuuta 1985)
* kiekonheitto – 69,62 m (San José, 25. toukokuuta 1985), Norjan ennätys

## Lähteet

* Profiili Sports Reference -sivustolla 
* Profiili IAAF-sivustolla 
### Viitteet
Delaware (täsmennyssivu)

**Delaware** voi tarkoittaa seuraavia:

* Thomas West de la Warr (1577–1618), englantilainen poliitikko ja tutkimusmatkailija, jonka mukaan kaikki pohjoisamerikkalaiset Delaware-nimiset kohteet ovat saaneet nimensä
* Delaware, Yhdysvaltain osavaltio
* delawaret, pohjoisamerikkalainen intiaanikansa
* Delaware, Atlanttiin laskeva joki Yhdysvalloissa
* Delaware, kaupunki Ohiossa, Yhdysvalloissa
* Delawaren piirikunta, piirikunta Ohiossa, Yhdysvalloissa
* Delawaren piirikunta, piirikunta Pennsylvaniassa, Yhdysvalloissa
Jamaal Lascelles

**Jamaal Lascelles** (s. 11. marraskuuta 1993 Derby) on englantilainen jalkapalloilija, joka edustaa Englannin mestaruussarjassa pelaavaa Leicester Cityä. Puolustajana pelaava Lascelles edusti englantilaista Nottingham Forestia vuosina 2012–2014 ja Newcastle Unitedia vuosina 2014–2026. Siirtosopimuksen mukaisesti Lascelles pelasi kauden 2014–2015 lainalla Nottingham Forestissa.

Jamaal Lascelles pelasi ensimmäisen ottelunsa Newcastlessa liigacupin ottelussa Northamptonia vastaan elokuussa 2015. Debyyttinsä Valioliigassa Lascelles teki 3. lokakuuta 2015 tullessaan vaihdosta kentälle Newcastlen vierasottelussa Manchester Cityä vastaan. Hän pelasi kauden aikana 18 liigaottelua ja teki maalin tammikuussa 2016 Watfordia sekä huhtikuussa 2016 Swanseaa vastaan.

Kaudella 2016–2017 Lascelles pelasi Newcastlen joukkueessa Englannin mestaruussarjassa 43 ottelua ja teki niissä kolme maalia. Hän oli ensimmäistä kauttaan Newcastlen kapteeni. Seuraavalla kaudella Newcastle pelasi jälleen Valioliigaa, jossa Lascelles pelasi 33 ottelua ja teki kolme maalia. Kaudella 2018–2019 hän pelasi 32 liigaottelua eikä tehnyt maaleja. Kaudella 2019–2020 Lascelles pelasi vakiokokoonpanossa kauden 12. liigaotteluun saakka mutta sai 9. marraskuuta ottelussa Bournemouthia vastaan polvivamman, jonka vuoksi hän jäi sivuun kahdeksi kuukaudeksi. Lopulta hän pelasi kauden aikana 24 liigaottelua ja teki niissä yhden maalin. Myös kaudella 2020–2021 hän oli vammojen vuoksi lähes kaksi kuukautta poissa kentiltä. 19 liigaottelussa maaleja syntyi kaksi. Kaudella 2021–2022 hän putosi helmi-huhtikuussa vaihtopenkille. Pelaamissaan 26 liigaottelussa hän eki yhden maalin. Kaudella 2022–2023 hän pelasi vain seitsemässä liigaottelussa, näistä kahdessa avauskokoonpanossa. Seuraavalla kaudella hän pelasi 16 liigaottelua, joista 13 avauskokoonpanossa, ja teki yhden maalin. Mestarien liigassa hän pelasi täyden ajan viidessä ottelussa. Kaudella 2024–2025 hän ei eturistisidevamman seurauksena pelannut otteluakaan. Kauden kolmessa viimeisessä liigaottelussa hän oli vaihtopenkillä. Kaudella 2025–2026 Lascelles pelasi Newcastlessa kaksi valioliigaottelua.

Helmikuussa 2026 Lascelles siirtyi sarjatasoa alemmas Leicester Cityyn loppukauden kattavalla sopimuksella.

## Lähteet

## Aiheesta muualla
* Jamal Lascellesin esittely theFA.com-sivustolla  
* Lascellesin esittely Newcastlen sivuilla  
* Lascellesin tietoja Soccerbase-sivustolla
Normaalivuosi

**Normaalivuosi** on kalenterivuosi, joka ei ole karkausvuosi. Juliaanisen ja gregoriaanisen kalenterin normaalivuodessa on 365 päivää. Koska juliaanisessa kalenterissa kaikki vuodet, joiden vuosiluku on jaollinen neljällä, ovat karkausvuosia, mutta gregoriaanisessa kalenterissa vuosista, joiden vuosiluku on jaollinen sadalla, ovat karkausvuosia vain ne, joiden vuosiluku on jaollinen myös neljälläsadalla, juliaanisessa kalenterissa 400 vuodesta on karkausvuosia 100, mutta gregoriaanisessa 97. Normaalivuosi alkaa ja loppuu samalla viikonpäivällä.
Pesäpallon suomensarja 1972

**Pesäpallon [[Suomensarja (pesäpallo)|suomensarja]]** pelattiin 28. kerran kaudella 1972. Sarja pelattiin kolmessa lohkossa kaksinkertaisena sarjana. Lohkovoittajat Kiteen Urheilijat, Hyvinkään Tahko ja Alajärven Ankkurit nousivat suoraan mestaruussarjaan kaudeksi 1973. Lohkojen kaksi heikointa putosi maakuntasarjaan. 
 
## Suomensarja

### Itälohko

Lohkoon nousivat Juvan Urheilijat ja Outokummun Partio ja mestaruussarjasta siihen putosi Jyväskylän Kiri.

### Etelälohko

Mestaruussarjasta lohkoon putosivat Loimaan Palloilijat ja Riihimäen Pallonlyöjät. Maakuntasarjasta nousivat Turun NMKY ja Janakkalan Jana. Nurmon Jymy siirtyi kaudeksi 1973 länsilohkoon.
Puna-Mustat 2 korvasi kaudella 1973 Herttoniemen Urheilijat.

### Länsilohko

Lohkoon nousivat maakuntasarjasta Vähänkyrön Viesti ja Rantsilan Raikas. Etelälohkosta länsilohkoon siirtyi Nurmon Jymy.

## Lähteet

* http://www.mrasilainen.com/
Tour Saint-Jacques

**Tour Saint-Jacques** (*Pyhän Jaakobin torni*) on historiallinen torni Pariisin keskustassa 4. arrondissementin alueella, Rue de Rivoli -kadun varrella sijaitsevassa pienessä puistossa. Tornin korkeus on 52 metriä.

Torni kuului alkujaan Pariisin teurastajien killan omistamaan Saint-Jacques-de-la-Boucherie-nimiseen kirkkoon. Torni rakennettiin Jean de Félinin johdolla vuosina 1508–1522 ja se edustaa gotiikkaan kuuluvaa niin sanottua flamboyant-tyyliä, jota myös itse kirkon oletetaan edustaneen. Itse kirkko purettiin Ranskan vallankumouksen jälkimainingeissa vuonna 1797. Torni restauroitiin paroni Haussmannin aikana 1800-luvulla, jolloin sitä tukemaan rakennettiin jalusta ja sen alimpaan kerrokseen lisättiin arkadit.

Tornin yhteydestä purettu Saint-Jacquesin kirkko oli varhaiskeskiajalta lähtien osa Euroopan halki kulkenutta Pyhän Jaakobin pyhiinvaellusreittiä. Yhdessä 78 muun rakennuksen kanssa Tour Saint-Jacques on kuulunut vuodesta 1998 Unescon maailmanperintöluettelon kohteeseen nro 868, ”Santiago de Compostelan pyhiinvaellusreitit Ranskassa”.

Tiedemies Blaise Pascal suoritti 1600-luvulla tornissa ilmanpaineen mittaamiseen liittyneitä kokeita. Tämän muistoksi tornin juurella on nykyään Pascalin patsas. Toinen patsas esittää Pyhää Jaakobia, jolle kirkko oli omistettu.

## Lähteet

## Aiheesta muualla
Somersalo

**Somersalo** on muun muassa seuraavien suomalaisten sukunimi:

* Arthur Sommer, vuodesta 1906 *Somersalo* (1847–1907), kauppaneuvos ja teollisuusjohtaja
* Aili Somersalo, vuoteen 1906 *Sommer* (1887–1957), kirjailija
* Arne Somersalo, vuoteen 1906 *Sommer* (1891–1941), ilmavoimien komentaja
* Artturi Somersalo, vuoteen 1906 *Sommer* (1889–1973), agronomi, maanviljelijä ja liikemies
* Ensi Somersalo, vuoteen 1906 *Sommer* (1884–1927), diplomi-insinööri ja kirjailija
* Erkki Somersalo (s. 1960), suomalainen matemaatikko, professori
* Eva Somersalo, vuoteen 1906 *Sommer* (1883–1956), kansanedustaja (Kokoomus)
* Heikki Somersalo (1936–2015), taidemaalari
* Helga Reinikainen-Somersalo (1940–2018), taidemaalari
* Jaakko Somersalo (1916–1966), taidemaalari ja taidegraafikko
* Kirsti Somersalo, *Yanti Somer* (s. 1948), näyttelijä
* Yrjö Somersalo, vuoteen 1906 *Sommer* (1886–1942), filosofian maisteri, pankkiiriliikkeen omistaja ja liikemies
Iso-Lampsi

**Iso-Lampsi**  eli myös **Iso Lampsinjärvi**  on Keski-Suomessa Jyväskylässä Kuohulla sijaitseva järvi.

## Maantietoa
Järven pinta-ala on 42 hehtaaria, se on 1,2 kilometriä pitkä ja 750 metriä leveä. Järven pohjoisosassa sijaitsevat saaret eristävät pohjoisosan omaksi vesialueekseen, joka on samalla matala. Järven ympärillä on joka suunnassa Kuohun kylän asutusta. Järvellä on kartan mukaan seitsemän saarta, jotka sijaitsevat kaikki pohjoisosassa. Suurin saari on kartan mukaan 120 metriä pitkä ja 40 metriä leveä. Vain tässä saaressa on mökkejä. Järvi on luodattu ja siitä on julkaistu syvyyskartat. Sen keskisyvyyttä ei ole ilmoitettu, mutta sen suurin syvyys on 4,6 metriä. Syvin kohta sijaitsee järven eteläosassa olevassa syvänteessä. Järven rantaviivan pituus on 4,7 kilometriä ja sen rannat ovat metsämaata. Kaikki rannat, lukuun ottamatta kaakkoisrantaa, ovat asuttuja. Viereisen Pikku-Lampsin väliin jäävällä kannaksella on lisäksi peltomaata. Kiinteän asutuksen joukossa on alle 20 vapaa-ajan asuntoa. Niille pääsee kyläteiltä, jotka haarautuvat kummallekin rannalle pohjoispuolella ohittavalta valtatieltä 18.

## Vesistösuhteet
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Muuratjärven valuma-alueella (14.28), jonka Kuusjärven alueeseen (14.285) järvi kuuluu. Järven vedenpinnan korkeus on 126,0 metriä mpy. Siihen ei ole johdettu metsäojia, mutta siihen laskevat idästä Neulajärvestä Neulajoen viimeinen osuus ja lännestä Pikku-Lampsin laskujoki. Pikku-Lampsiin laskee Niemijärvi, joka kokoaa pohjoisesta metsäalueen kuivatusvesiä.

Iso-Lampsin laskujoki Vispiläjoki lähtee sen kaakkoisrannan luusuasta. Se laskee neljän kilometrin päässä Kuusjärveen, joka vuorostaan laskee lyhyttä Myllyjokea myöten Muuratjärveen.

## Lähteet
Dongyingin räjähdysonnettomuus

**Dongyinin räjähdys** tapahtui maanantaina 31. elokuuta 2015 Dongyingin prefektuuritason kaupungissa Kiinassa, Shandongin maakunnan pohjoisosassa. Se tapahtui noin kello 23.22 paikallista aikaa (UTC+8) Diao Kou Xiang Bin Yuan Chemical Co. -yhtiön omistamassa kemiantehtaassa ja tappoi viisi ihmistä.

Räjähdys oli voimakkuudeltaan sellainen, että se kuului pitkien matkojen päähän. Syntynyt tulipalo saatiin sammumaan viiden tunnin kuluttua räjähdyksestä. Kiinan viranomaiset pidättivät 12 hallituksen viranomaista ja yrityksen johtajaa onnettomuuden vuoksi.

## Lähteet
Shenzhenin jätekasan vyörymä

**Shenzhenin jätekasan vyörymä** tapahtui sunnuntaina 20. joulukuuta 2015 Shenzhenissä Kiinassa. Se tapahtui noin kello 11.40 paikallista aikaa (UTC+8) ja tuhosi sekä hautasi alleen teollisuusrakennuksia ja työntekijöiden asumuksia läheisessä teollisuuspuistossa. Yhteensä 58 ihmistä kuoli ja ainakin 25:n raportoitiin kadonneen. Kyseessä oli lähinnä ihmisen välinpitämättömyyden aiheuttama teollisuusonnettomuus: sortunut aines oli talonrakentamisen sivutuotteena syntynyttä rakennusjätettä eikä maata, kuten tavallisessa maanvyörymässä. Kiinan viranomaiset ovat pidättäneet ihmisiä, joilla epäillään olevan osallisuutta epämääräisen jätekasan kokoamisessa vaarallisen korkeaksi onnettomuutta edeltäneiden kahden vuoden aikana.

## Lähteet
Otto Holmström

**Otto Selim Holmström** (13. toukokuuta 1879 Temmes – 21. joulukuuta 1948 Raahe) oli suomalainen majuri ja kirjailijanimeä **Eva Erkkilä** käyttänyt muistelmakirjailija.

Holmströmin vanhemmat olivat Sotkamon kirkkoherra Nils Holmström (1838–1892) ja Amanda Josefina Ehnqvist (1839–1914). Hän pääsi ylioppilaaksi vuonna 1901 Oulun lyseosta. Holmström toimi opettajana Raahen alkeiskoulussa ja työskenteli myös sanomalehtimiehenä. Vuoden 1918 jälkeen Holmström meni suojeluskuntajärjestön palvelukseen, yleni majuriksi ja toimi piiripäällikkönä Raahen suojeluskuntapiirissä. Virkaeron jälkeen hän asui Raahessa. Holmström harrasti sukututkimusta ja kirjoitti aiheesta artikkeleita Suomen Sukututkimusseuran Genos-aikakauskirjaan sekä Oulussa ja Raahessa ilmestyneisiin sanomalehtiin.

## Teoksia
* *Vanhan mamsellin muistelmia isänisien ja isäin ajoilta* ; julkaissut Eva Erkkilä. Pohjolan kustannus-osakeyhtiö, Oulu 1917

## Lähteet
Saint-Germain-l’Auxerrois

**Saint-Germain-l’Auxerrois** on kirkko Pariisin keskustassa 1. arrondissementin alueella, Place du Louvre -aukion itälaidalla, vastapäätä Louvrea.

Nykyistä kirkkoa rakennettiin yli 300 vuotta 1200-luvulta alkaen. Se on omistettu Germanus Auxerrelaiselle, jonka Pariisin kaupungin suojeluspyhimys Geneviève legendan mukaan nuoruudessaan kohtasi. Kirkon valmistuttua sitä käytettiin Ranskan hovin kirkkona. Arkkitehtonisesti merkittävin osa rakennuksesta on vuosina 1435–1439 erilliseksi rakennettu kolmiportaalinen eteissali. Saint-Germain-l’Auxerrois’n kellonsoitto oli aloitusmerkkinä vuoden 1572 pärttylinyön verilöylylle. Käyttö hovikirkkona päättyi vuonna 1682 kuningas Ludvig XIV:n vetäydyttyä pysyvästi Versaillesin palatsiin. Tämän jälkeen kirkkoon haudattiin monia Louvressa työskennelleitä taiteilijoita, muun muassa arkkitehdit Louis Le Vau ja Robert de Cotte, taidemaalarit François Boucher ja Jean-Baptiste Chardin sekä kuvanveistäjä Antoine Coysevox.

## Lähteet

## Aiheesta muualla

*Seurakunnan kotisivu
Iso Kivijärvi (Parkano, Kirjaskylä)

**Iso Kivijärvi**  on Pirkanmaalla Parkanossa Kirjaskylällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Jämijärven valuma-alueeseen. Iso Kivijärvi on osa Kivijoen-Jämijoen valuma-aluetta.

## Maantietoa
Järven pituus on1,4 kilometriä, leveys 600 metriä ja sen pinta-ala on 47 hehtaaria. Se sijaitsee laajalla suoalueella Parkanon kunnan länsiosissa. Kaikki ympäristön suot ovat tiheästi ojitettuja. Parikymmentä suo-ojaa laskee vetensä järveen ja luoteispäässä sijaitseva laskuoja on sekin alkuosuudeltaan koneellisesti kaivettu suora ja leveä oja. Latvaosuuden jälkeen sitä kutsutaan Kivijoeksi. Järvessä on kuusi saarta tai luotoa. Latosaari ja Pikkusaari ovat 50 metriä pitkiä ja muut saaret ovat pieniä luotoja. Järvi on paikoin kivinen. Rantaviivan pituus on 4,8 kilometriä. Rannat ovat puoliksi suota ja puoliksi kovaa metsämaata. Rannoille on rakennettu yli 20 vapaa-ajan asuntoa. Niille johtaa tiet kylätieltä, joka yhdistää Karvian Kantin ja Parkanon Kirjaskylän.

## Historiaa
Iso Kivijärven nimi johtuu siitä, että sen vieressä on ollut Vähä Kivijärvi, joka on kuivatettu suoksi. Iso Kivijärven kaakkoisrannassa on sijainnut "Kiviholma" eli nykyään "Kivijärven" maatalo. Järviä kuivatettiin yleensä heinäniityiksi ja vielä vuoden 1959 painetussa peruskartassa näkyy entisen Vähä Kivjärven ympärillä latoja.

## Lähteet
Jukka-Pekka Pelto-Arvo

**Jukka-Pekka Pelto-Arvo** (s. 30. kesäkuuta 1993 Kannus) on suomalainen salibandyn pelaaja, pelipaikaltaan hyökkääjä. Hän edustaa Salibandyliigassa pelaavia Seinäjoen Peliveljiä.

Läpimurtonsa Salibandyliigassa kaudella 2014–2015 tehnyt Pelto-Arvo valittiin keväällä 2015 ensimmäistä kertaa A-maajoukkueeseen. Kauden päätteeksi Pelto-Arvo juhli SPV:n kanssa myös Suomen mestaruutta.

## Lähteet
Kalle Jousinen

**Kalle Vihtori Jousinen** (synt. **Åmark**; 28. heinäkuuta 1852 Forssa – 11. maaliskuuta 1945) oli suomalainen työmies, joka kirjoitti sanat ”Perustuslaillisten riemumarssi” -nimiseen työväenlauluun.

Jousisen isä Juho Åmark oli torppari, myöhemmin tallirenki ja palovartija. Jousinen työskenteli yhdeksänvuotiaasta alkaen 58 vuotta Forssan puuvillatehtaalla eri tehtävissä. Hän suomensi sukunimensä ilmeisesti varsin nuorena. Jousinen oli nuoruusvuosinaan innokas suomalaisuusliikkeen ja raittiusliikkeen kannattaja. Myöhemmin tultuaan mukaan työväenliikkeeseen hän toimi Forssan työväenyhdistyksen johtokunnan jäsenenä ja yhdistyksen varasihteerinä. Jousinen harrasti musiikkia ja laulua ja soitti viulua Forssan orkesterissa. Parhaiten hänet kuitenkin tunnetaan ”Perustuslaillisten riemumarssin” sanoittajana. Kansansävelmään pohjautunut laulu ilmestyi 14 säkeistön mittaisena arkkiveisuna vuonna 1906. Vuoden 1918 sisällissodan aikana Jousinen sanoitti ja mahdollisesti myös sävelsi Forssan punakaartille kaksi marssilaulua, joista suosituksi nousi varsinkin toinen, ”Punakaartin marssi” eli niin sanottu ”Jäkälämarssi”. Valkoiset vangitsivat hänet joksikin aikaa sodan jälkeen.

Jousisella oli kymmenen lasta. Heistä yksi oli Yhdysvalloissa ja myöhemmin Neuvosto-Karjalassa vaikuttanut viulisti, säveltäjä ja musiikinopettaja Lauri Jousinen.

## Lähteet
Rob Elliot

**Robert "Rob" Elliot** (s. 30. toukokuuta 1986 Greenwich, Lontoo, Englanti) on irlantilainen jalkapalloilija. Maalivahtina pelaava Elliot edusti englantilaista Charltonia vuosina 2004–2011 mutta pelasi myös muissa seuroissa lainalla. Hän siirtyi elokuussa 2011 Englannin Valioliigassa pelaavaan Newcastle Unitediin ja solmi seuran kanssa viiden vuoden sopimuksen.

Elliot pelasi Newcastle Unitedin joukkueessa Valioliigaa yhteensä 52 ottelua. Eniten vastuuta hän sai kaudella 2015–2016, jolloin hän pelasi 21 liigaottelua, ja kaudella 2017–2018, jonka alkupuoliskolla hän pelasi 16 liigaottelua. Kauden 2020–2021 alkupuolen hän oli ilman seuraa kunnes solmi tammikuussa 2021 sopimuksen mestaruussarjassa pelaavan Watfordin kanssa.

Englannissa syntynyt Elliot edustaa maajoukkuetasolla Irlannin maajoukkuetta, koska hänen isänsä on syntynyt Irlannissa. Elliot on pelannut Irlannin maajoukkueessa neljä ottelua, joista kolme vuonna 2014 ja yhden maaliskuussa 2016.

## Lähteet

## Aiheesta muualla
* Rob Elliotin esittely Newcastlen sivuilla  
* Elliotin esittely Soccerbase-sivustolla
Natriumaskorbaatti

**Natriumaskorbaatti** on yksi askorbiinihapon (C-vitamiinin) suoloista. Aineen molekyylikaava on C6H7NaO6, moolimassa 198,11 g/mol ja CAS-numero 134-03-2. Natriumaskorbaattia käytetään hapettumisenestoaineena, ja lisäainekoodiltaan se on E301. C-vitamiinilisissä käytetään askorbiinihapon vaihtoehtoina myös natriumaskorbaattia ja kalsiumaskorbaattia.

## Lähteet

## Aiheesta muualla
*Kyoto Encyclopedia of Genes and Genomes (KEGG): Sodium ascorbate 
*ChemBlink: Sodium ascorbate
Axe historique

**Axe historique** (ranskaa, ”historiallinen akseli”; tunnetaan myös nimillä **Voie Triomphale** ja **Voie Royale**) on noin kahdeksan kilometriä pitkä samansuuntaisten katujen ja puistojen muodostama kaakko–luode-suuntainen kaupunkiakseli Pariisissa. Se alkaa keskustasta Louvren taidemuseon sisäpihalta ja ulottuu La Défensen esikaupunkiin. Akseliin sisältyvät muun muassa Tuileries’n puisto ja Champs-Élysées-puistokatu, ja sen varrella ovat muun muassa aukiot Place de la Concorde ja Place Charles de Gaulle (ent. Place de l’Étoile) sekä kolme riemukaarta: 1800-luvulla rakennetut Arc de Triomphe du Carrousel ja Étoile-aukion Riemukaari (*Arc de Triomphe* *de l'Ètoile*) sekä 1980-luvulla rakennettu Grande Arche. Akseli on rakentunut vähitellen vuosisatojen kuluessa alkaen Tuileries’n puutarhan perustamisesta 1500-luvulla. La Défense rakennettiin akselin päätteeksi vasta 1900-luvun jälkipuolella. 

## Lähteet

## Aiheesta muualla
Hansin grillikesä

**Hansin grillikesä** on ruokaohjelma, jossa Hans Välimäki ja Meri-Tuuli Lindström kokkasivat ruokaa jokaisessa jaksossa julkisuudesta tuttujen henkilöiden kanssa.

## Jaksot

## Lähteet
Webb Hayes

**James Webb Cook Hayes** (20. maaliskuuta 1856 Cincinnati, Ohio – 26. heinäkuuta 1934 Cincinnati, Ohio) oli yhdysvaltalainen sotilas ja liikemies. Hayes palveli Yhdysvaltain armeijassa useissa eri sodissa ja oli sotilasarvoltaan prikaatikenraali. Hänelle myönnettiin vuonna 1902 Yhdysvaltain armeijan korkein ansiomerkki, Medal of Honor, hänen toiminnastaan Filippiineillä vuonna 1899 suoritetussa sotilasoperaatiossa. Liikemiehenä Hayes tunnetaan yhtenä yhä toiminnassa olevan Union Carbide -kemikaaliyhtiön perustajista. 

Hayesin äiti oli Lucy Webb Hayes ja isä Yhdysvaltain 19. presidentti Rutherford B. Hayes. Isänsä kuoleman jälkeen Webb Hayes perusti Fremontiin Yhdysvaltain ensimmäisen presidentin kirjaston.

## Lähteet
Colonne Vendôme

**Colonne Vendôme** on 44 metriä korkea voitonpylväs Pariisin Place Vendôme -aukiolla.

Vendômen aukiolla sijaitsi aiemmin Ludvig XIV:n itselleen pystyttämä ratsastajapatsas, joka kuitenkin sulatettiin Ranskan vallankumouksen aikana. Pylväs pystytettiin aukiolle vuosina 1806–1810 Napoleonin vuonna 1805 Austerlitzin taistelussa saavuttaman voiton kunniaksi. Esikuvana toimi Trajanuksen pylväs Roomassa. Pylvääseen käytettiin metallia, joka sulatettiin 1&nbsp;200:sta venäläisiltä ja itävaltalaisilta takavarikoidusta tykistä. Pylvään runko on kiveä, ja se on päällystetty 425:llä pronssilevyllä, jotka muodostavat pylvästä kiertävän 280 metriä pitkän reliefisarjan. Reliefit esittävät Austerlitzin taistelun tapahtumia ja niiden toteuttamiseen osallistuivat muun muassa kuvanveistäjät Louis Boizot, François-Joseph Bosio, Lorenzo Bartolini, Claude Ramey, François Rude, Charles-Louis Corbet, Henri-Joseph Ruxthiel ja Clodion.

Colonne Vendômen huipulla oli alun perin Antoine-Denis Chaudetin veistämä patsas, joka esitti Napoleonia toogaan pukeutuneena, mutta se jouduttiin poistamaan Napoleonin kukistuttua vuonna 1814. Restauraatioaikana pylvään huipulla liehui Bourbonien lippu, mutta heinäkuun monarkian aikana sinne pystytettiin Charles Émile Seurren veistämä uusi patsas, joka esitti Napoleonia sotilaspuvussa. Se puolestaan korvattiin toisen keisarikunnan aikana Auguste Dumontin tekemällä kopiolla Chaudetin alkuperäisestä patsaasta.

Pariisin kommuunin aikana vuonna 1871 Bonaparten dynastiaa symboloinut pylväs kaadettiin. Vallankumouksen kukistamisen jälkeen pylvään kaatanutta väkijoukkoa johtanut taidemaalari Gustave Courbet tuomittiin oikeudessa maksamaan uudelleenpystyttämiskustannukset, mikä ajoi hänet taloudelliseen perikatoon. Pylväs pystytettiin uudelleen vuonna 1873.

## Lähteet

## Aiheesta muualla
Vapun valtakunta

**Vapun valtakunta** on vuosina 2012–2014 esitetty ruokaohjelma, jossa Vappu Pimiä kokkasi ruokaa jokaisessa jaksossa yhden julkisuudesta tutun henkilön kanssa.

## Jaksot

## Lähteet
David Sime

**David William ”Dave” Sime** (25. heinäkuuta 1936 Paterson, New Jersey – 12. tammikuuta 2016 Miami Beach, Florida) oli yhdysvaltalainen pikajuoksija ja olympiamitalisti.

Sime oli aikakautensa nopeimpia pikajuoksijoita maailmassa, mutta hän saavutti vain yhden aikuisten arvokisamitalin, 100 metrin juoksun olympiahopean Roomassa 1960, missä hän hävisi loppukilpailussa saksalaiselle Armin Harylle. Sime kuului Roomassa myös Yhdysvaltain pikaviestijoukkueeseen, joka saapui ensimmäisenä maaliin mutta hylättiin vaihtovirheen vuoksi.

Simen lapsista Lisa-tytär avioitui amerikkalaisen jalkapalloilijan, kolminkertaisen Super Bowl -voittajan Ed McCaffreyn kanssa. Sime työskenteli silmälääkärinä ja hoiti muun muassa Richard Nixonia. Sime kuoli syöpään 79-vuotiaana Floridan Miami Beachillä 12. tammikuuta 2016.

## Lähteet

* Dave Sime Bio, Stats and Results  Olympics at Sports-Reference.com 

### Viitteet
Pesäpallon suomensarja 1971

**Pesäpallon [[Suomensarja (pesäpallo)|suomensarja]]** pelattiin 27. kerran kaudella 1971. Sarja pelattiin kolmessa lohkossa kaksinkertaisena sarjana. Lohkovoittajat Jyväskylän Lohi, Loimaan Palloilijat ja Jyväskylän Kiri nousivat suoraan mestaruussarjaan kaudeksi 1972. Lohkojen kaksi heikointa putosi maakuntasarjaan. 
 
## Suomensarja

### Itälohko

Itälohkossa kärkijoukkueet kohtasivat päätöskierroksella 5. syyskuuta Kiteellä, josta Lohi haki 2–5 -vierasvoiton ja varmisti nousunsa.

Sotkamon Jymy siirtyi länsilohkoon kaudeksi 1972. Lahden Mailaveikot ja Hongikon Nuorisoseuran Urheilijat puolestaan siirtyivät etelälohkosta itälohkoon. Maakuntasarjasta nousivat Summan Ponnistus ja Vehkalahden Veikot.

### Etelälohko

Mestaruussarjasta lohkoon putosivat Nurmon Jymy ja Ilmajoen Kisailijat ja länsilohkosta siihen siirtyi Kuortaneen Kunto. Maakuntasarjasta nousivat Pomarkun Pyry, Kauhajoen Karhu ja Työväen Mailapojat. Itälohkoon kaudeksi 1972 siirtyivät Lahden Mailaveikot ja Hongikon Nuorisoseuran Urheilijat. Heinolan Maila-Pojat vetäytyi sarjasta.

### Länsilohko

Lohkoon putosi mestaruussarjasta Vimpelin Veto. Maakuntasarjasta siihen nousivat Muhoksen Pallo-Salamat ja Kajaanin Pallokerho. Sotkamon Jymy siirtyi itälohkosta länsilohkoon.

## Lähteet

* http://www.mrasilainen.com/
Pesäpallon suomensarja 1970

**Pesäpallon [[Suomensarja (pesäpallo)|suomensarja]]** pelattiin 26. kerran kaudella 1970. Sarja pelattiin kolmessa lohkossa kaksinkertaisena sarjana. Lohkovoittajat Imatran Pallo-Veikot, Riihimäen Pallonlyöjät ja Ilmajoen Kisailijat nousivat suoraan mestaruussarjaan kaudeksi 1971. Lohkojen kaksi heikointa putosi maakuntasarjaan. 
 
## Suomensarja

### Itälohko

Mestaruussarjasta itälohkoon putosi Puurtilan Kisa-Pojat. Maakuntasarjasta siihen nousivat Tohmajärven Urheilijat ja Juvan Urheilijat.

### Etelälohko

Mestaruussarjasta lohkoon putosi Hongikon Nuorisoseuran Urheilijat. Maakuntasarjasta nousivat Hyvinkään Tahko ja Tampereen Pyrintö.

### Länsilohko

Rantsilan Raikas säilyi sarjassa voitettuaan uusinnassa Kokkolan Kirin.
Lohkoon putosi mestaruussarjasta Halsuan Toivo. Maakuntasarjasta siihen nousivat Simon Kiri ja Kannuksen Ura.

## Lähteet

* http://www.mrasilainen.com/
Timo Tervo (lääkäri)

**Timo Martti Tapio Tervo** (s. 1950) on suomalainen lääkäri. Hän on toiminut Helsingin yliopiston mikroskooppisen anatomian dosenttina vuosina 1978–1986, soveltavan silmälääketieteen professorina vuosina 2000–2014 ja vuosina 2014-2017 Suomen ensimmäisenä liikennelääketieteen professorina. Hänestä tuli lääketieteen ja kirurgian tohtori 1977, silmätautien erikoislääkäri 1983 ja silmätautiopin dosentti 1986. Liikennelääketieteen erityispätevyyden hän suoritti vuonna 2001. Tervo toimii myös liikenneonnettomuuksien tutkijalautakuntatyössä. Ansioistaan hän on saanut mm. Suomen Valkoisen Ruusun ritarikunnan 1. luokan ansioristin (SVR R1) ja liikenneturvallisuusmitalin. Vapaa-aikana Tervo harrastaa muun muassa musiikkia, kulkuneuvoja sekä maalais- ja saaristoelämää. Hän on äänittänyt  Katse laineille -nimisen CD-levyn. Henry Ford Health myönsi hänelle Bartimaeus-palkinnon työstään liikennelääketieteen parissa.

## Lähteet
Melonta Euroopan kisoissa 2015

**[[Euroopan kisat 2015|Euroopan kisojen 2015]] [[Ratamelonta|melonta]]** pidettiin Mingəçevirissa Kur Sport and Rowing Centressä 14.–16. kesäkuuta 2015. Sarjoja oli yhteensä 15. Urheilijoita osallistui yhteensä 350. Menestynein maa oli Unkari, joka voitti kymmenen mitalia, joista viisi oli kultaa.

## Tulokset

### Miehet

### Naiset

## Mitalitaulukko

## Lähteet
Terttu Rusila

**Terttu Helena Rusila** (ent. *Norio*, o.s. *Loponen*, 23. maaliskuuta 1956 Revonlahti – 7. tammikuuta 2016 Raahe) oli suomalainen toimittaja. Hän työskenteli *[[Raahelainen]]*-lehden päätoimittajana vuoteen 2008 ja sen jälkeen paikallisjohtajana. 

Hänellä on kaksi lasta, Veikko Norion kanssa 1980-luvun alussa syntynyt tytär ja Heikki Rusilan kanssa 1999 syntynyt poika.

## Julkaisut
* Raahelainen murresanakirja, koonnut Terttu Rusila.  : Suomen paikallissanomat, 2001 

## Lähteet

## Aiheesta muualla
* Terttu Rusila on kuollut  (maksullinen)
Zikavirus

**Zikavirus** on keltakuumehyttysen välityksellä leviävä virus. Sen epäillään aiheuttavan ihmisissä sikiöiden kehityshäiriöitä ja Guillain–Barrén oireyhtymää, mutta yhteyttä ei ole vielä tieteellisesti vahvistettu. Tauti on kuitenkin yleensä hyvin lievä. Virus levisi loppuvuoden 2015 aikana nopeasti Latinalaisessa Amerikassa, ja samaan aikaan sitä esiintyi myös Afrikassa, osassa Aasiaa ja Ranskan Polynesiassa. Yhdysvaltain tartuntatautivirasto kehotti tällöin raskaana olevia matkailijoita varovaisuuteen näillä alueilla. Suomessa Terveyden ja hyvinvoinnin laitos kehotti matkustajia suojautumaan hyttysiltä Latinalaisessa Amerikassa liikuttaessa. 

Tapauksia todettiin myös Euroopassa, mutta ne olivat yleensä peräisin Etelä-Amerikasta. Suomessa todettiin ensimmäinen zikavirustapaus kesäkuussa 2015. Kyseessä oli lieväoireinen, Malediiveiltä lähtöisin oleva tautitapaus. Viruksen yleisin leviämistapa on tropiikissa elävän keltakuumehyttysen välityksellä, mutta myös ihmisestä toiseen tapahtuvia tartuntoja tunnetaan. Virus on aiemminkin aiheuttanut epidemioita Aasiassa ja Afrikassa.

## Oireet

Noin 80 prosenttia tartunnan saaneista on oireettomia. Tartunnan oireita ovat lievä kuume, lihaskipu ja silmätulehdukset. Vain harva joutuu sairaalahoitoon. Virus on vaarallinen raskaana oleville, sillä se saattaa aiheuttaa lapselle pienipäisyyttä ja kehitysvammaisuutta. Muille se on haitattomampi kuin kausi-influenssa.

## Historia
Virus eristettiin ensimmäisen kerran vuonna 1947 Ugandassa kuumeisesta reesusmakakista. Virus nimettiin löytöpaikan, Ugandan virustutkimuslaitoksen Zika-nimisen tutkimusmetsän, mukaan. Ihmisellä tartunta todettiin ensimmäistä kertaa Nigeriassa vuonna 1954.   Ensimmäinen epidemia-aalto havaittiin vuonna 2007 Mikronesiassa Yapin atollilla, jolloin 180 ihmistä sai tartunnan. Vuonna 2013 Ranskan Polynesiassa oli epidemia. Vuoden 2015 toukokuussa zikavirus havaittiin Brasiliassa, minkä jälkeen se levisi Latinalaisessa Amerikassa epidemiaksi. Yhteys sikiöiden kehitysvaurioon havaittiin Brasiliassa marraskuussa 2015.

## Hävittäminen
Tutkijat ovat ehdottaneet, että zikaviruksen leviämistä voisi estää liittämällä sitä kantaviin hyttysiin viruksen vasta-ainetta sisältävä geeniajuri.

## Katso myös
* Wolbachia
* Sikainfluenssa

## Lähteet

## Aiheesta muualla

*Laji.fi: Zika virus
* 
*CDC: Areas with Zika  (cdc.gov)
*National Center for Biotechnology Information (NCBI): Zika virus, taxonomy
Grandell

**Grandell** on muun muassa seuraavien henkilöiden sukunimi:

* Åke Grandell (1938–2015),  toimittaja, säveltäjä ja sanoittaja
* Axel Grandell (1899–1993), liiketaloustieteilijä, professori
* Leonard Grandell (1894–1967), jääkärikenraaliluutnantti

## Muita
* Grandellin Liikenne, turkulainen linja-autoyhtiö
Haapalainen

**Haapalainen** on muun muassa seuraavien henkilöiden sukunimi:

* Eero Haapalainen (1880–1937), punakaartin ylipäällikkö Suomen sisällissodan aikana
* Hannu Haapalainen (1951–2011), jääkiekkoilija
* Heli Haapalainen (s. 1967), näyttelijä
* Henry Haapalainen (1945–2020), laulaja ja lauluntekijä
* Ilmari Haapalainen (1897–1973), sellisti
* Jere Haapalainen (s. 2004), yleisurheilija
* Jukka Haapalainen (s. 1965), tanssija
* Matti Heikki Haapalainen (k. 1912), kajaanilainen räätäli, liikemies ja Oulujärvellä liikennöinyt laivuri
* Olavi Haapalainen (1946–2020), jääkiekkoilija
* Riikka Haapalainen, taidehistorioitsija, professori, museokouluttaja ja tietokirjailija
* Tauno Haapalainen (1908–1976), neuvostoliittolainen kaunokirjallisuuden suomentaja
* Väinö Haapalainen (1893–1945),  säveltäjä, muusikko ja kuoronjohtaja
* Väinö I. Haapalainen (1916–1977), säveltäjä ja kanttori-urkuri, Väinö Haapalaisen poika.
Ruskopitta

**Ruskopitta** (*Pitta nipalensis*) on pittojen heimoon kuuluva varpuslintu.

## Levinneisyys
Ruskopittaa tavataan Bangladeshissa, Bhutanissa, Kiinassa, Intiassa, Laosissa, Myanmarissa, Nepalissa ja Vietnamissa, ja sen levinneisyysalueen pinta-ala on noin 668&nbsp;000 km2. Se on luokiteltu elinvoimaiseksi.

## Lähteet
Hopeamitali

**Hopeamitali** on urheilukilpailuissa tai muissa kilpailuissa jaettava mitali. Hopeamitali annetaan kilpailussa toiseksi sijoittuneille kilpailijoille. Ensimmäiseksi sijoittunut saa kultamitalin ja kolmanneksi sijoittunut pronssimitalin. 

Historian ensimmäisissä nykyaikaisissa olympialaisissa, vuoden 1896 kesäolympialaisissa Ateenassa, voittajien mitalit olivat hopeaa. Nykyiseen kulta-hopea-pronssi -järjestelmään siirryttiin vasta vuoden 1904 kesäolympialaisissa. Suurimmissa urheilukilpailuissa hopeamitalit ovat todellista hopeaa, mutta pienemmissä kilpailuissa ne ovat usein esimerkiksi terästä.

Golfin Britannian avoimissa hopeinen mitali annetaan parhaiten sijoittuneelle amatöörille.
Ahlstedt

**Ahlstedt** on muun muassa seuraavien henkilöiden sukunimi:

* Börje Ahlstedt (s. 1939), ruotsalainen näyttelijä
* Fredrik Ahlstedt (1839–1901), suomalainen taidemaalari
* Ida Aalle-Teljo (o.s. *Ahlstedt*, 1875–1955), suomalainen poliitikko ja SDP:n kansanedustaja
* Johan Fredrik Ahlstedt (1776–1823), suomalainen matematiikan professori
* Klaus Ahlstedt (1932–1993), suomalainen talouselämän vaikuttaja ja energianeuvos
* Leo Ahlstedt (1929–2002),  suomalainen liiketaloustieteen professori
* Margareta Ahlstedt-Willandt (1889–1967), suomalainen tekstiilitaiteilija
* Nina Ahlstedt (1853–1907), suomalainen kuvataiteilija
* Runar Ahlstedt (1896–1974), suomalainen jääkärivääpeli